એટલે બને એવું કે અહીં સપ્ટેમ્બર આસપાસ છલકાતાં દેખાય એવાં કૂવાઓ, જળાશયો જાન્યુઆરીની શરૂઆત થતા જ કોરાંધાકોર થઈ જાય. ચોમાસે નવાં નીરથી હિલોળા લેતી મેશ્વો અને માઝુમ નદીઓ વરસાદની વિદાય સાથે જ ધીમેધીમે પોતાનું નદીપણું ગુમાવી બેસે. પર્વતમાળાની હાજરીના કારણે અહીંનાં ખેતરોમાં માટીની સાથે ગોળ પથ્થરો પણ મોટા પ્રમાણમાં જોવા મળે છે. જેના કારણે ખેતરોમાં ઊંડી ખેડ થઈ શકતી નથી. અહીં ખરીફ પાકની ખેતી પૂર્ણ થયા બાદ ૩૦ ટકા લોકો મહેસાણા તરફનાં ગામડાંમાં કપાસની ખેતીમાં મજૂરી કરવા સ્થળાંતર કરી જાય છે.